Predkladacia správa

Návrh zákona o platobnom styku a o zmene a doplnení niektorých zákonov sa predkladá v súlade s uznesením vlády Slovenskej republiky č. 1154 z 12.12. 2001 k prioritným úlohám vlády Slovenskej republiky vyplývajúcim z Pravidelnej správy Európskej komisie z 13.11. 2001 o pripravenosti Slovenskej republiky na členstvo v Európskej únii. 
Mimoriadnu dôležitosť predkladaného návrhu zákona o platobnom styku potvrdzuje práve minuloročná Pravidelná správa Európskej komisie. Európska komisia v tejto správe pri hodnotení kapitoly4 (Slobodný pohyb kapitálu) na prvom mieste upozornila, že v platobných systémoch bol pokrok len obmedzený. Zároveň Európska komisia vo svojej správe zdôraznila, že hoci Slovensko dosiahlo značný pokrok, v oblasti fungovania platobných systémov je potrebné vyvinúť ďalšie úsilie na dosiahnutie plného súladu s acquis communautaire, teda s právom Európskych spoločenstiev a Európskej únie. Pritom Európska komisia vo svojej správe uviedla, že v oblasti platobných systémov Slovensko doposiaľ netransponovalo smernice o cezhraničných platbách a konečnom zúčtovaní v platobných systémoch a systémoch zúčtovania cenných papierov, avšak Slovensko vynakladá značné úsilie potrebné pre plnú implementáciu acquis communautaire v tejto oblasti.
Práve to je hlavným cieľom návrhu zákona o platobnom styku, ktorý sa zároveň predkladá v súlade s plánom legislatívnych úloh vlády Slovenskej republiky na rok 2002.
	Účelom predmetného návrhu zákona je aproximácia práva Slovenskej republiky s právom Európskej únie a Európskych spoločenstiev v oblasti platobného styku, pričom podľa negociačnej pozície ku kapitole č. 4 – Slobodný pohyb kapitálu sa SR zaviazala v zmysle eurointegračných záväzkov zabezpečiť zosúladenie legislatívy v oblasti tuzemského a cezhraničného platobného styku (vrátane platobných systémov) tak, aby predmetný zákon nadobudol účinnosť najneskôr 1.1. 2003. 
	V prvej časti návrhu zákona o platobnom styku je upravený predmet tohto zákona. Druhou časťou návrhu zákona sa implementuje Smernica 97/5/ES o cezhraničných prevodoch. V druhej časti sa tiež nad rámec smerníc EÚ upravujú tuzemské prevody peňažných prostriedkov v rámci Slovenskej republiky. Táto úprava sa navrhuje z dôvodu doterajšej absencie komplexnej zákonnej úpravy v oblasti tuzemského platobného styku, a to predovšetkým v záujme jasného právneho postavenia a ochrany klientov pri vykonávaní tuzemských prevodov peňažných prostriedkov. Pri vypracovaní tejto časti sa podporne prebrali niektoré princípy z právnej úpravy o cezhraničných prevodoch.
	Treťou časťou návrhu zákona sa implementuje Odporúčanie 97/489/ES k elektronickým platobným prostriedkom, ustanovenia týkajúce sa vydávania elektronických peňazí Smernice 2000/46/ES o elektropeňažných inštitúciách a čl. 8 Smernice 97/7/ES o ochrane spotrebiteľa v prípade zmlúv uzatváraných na diaľku.
	Štvrtá časť návrhu zákona o platobnom styku (a zároveň navrhovaná novela zákona o konkurze a vyrovnaní a novela zákona a cenných papieroch a investičných službách) implementuje Smernicu 98/26/ES o konečnom zúčtovaní v platobných systémoch a systémoch zúčtovania cenných papierov. Piata časť návrhu zákona o platobnom styku upravuje dohľad nad platobnými systémami a platobným stykom.

	Šiesta časť návrhu zákona upravuje postup pri reklamáciách a mimosúdne riešenia sporov vzniknutých v súvislosti s platobným stykom formou stáleho rozhodcovského súdu
	Siedma a ôsma časť návrhu zákona o platobnom styku obsahujú spoločné, prechodné a zrušovacie ustanovenia.
Návrhom zákona o platobnom styku sa zároveň menia a dopĺňajú Obchodný zákonník, Občiansky zákonník, zákon o cenných papieroch a investičných službách, zákon o konkurze a vyrovnaní a zákon o medzinárodnom práve súkromnom a procesnom. Ide o nevyhnutné sprievodné zmeny, ktorými sa zosúlaďuje predmetné zákony s právnou úpravou navrhovanou v zákone o platobnom styku. Úprava pre konečné zúčtovanie v systémoch prevodov a zúčtovania obchodov s cennými papiermi a inými investičnými nástrojmi je paralelná s úpravou pre platobné systémy, teda pre systémy prevodov a zúčtovania prevodov peňažných prostriedkov.
Účinnosť zákona o platobnom styku sa navrhuje od 1.januára 2003 s výnimkou ustanovení uvedených v čl. VII. Účinnosť týchto ustanovení sa navrhuje dňom začlenenia Slovenskej republiky do Európskej únie a Európskych spoločenstiev.
Materiál bol zaslaný na medzirezortné pripomienkové konanie. Všetky opodstatnené pripomienky boli akceptované a zapracované do materiálu. Vyhodnotenie neakceptovaných pripomienok tvorí jednu z častí predkladaného materiálu.
Návrh zákona o platobnom styku sa na rokovanie Legislatívnej rady vlády Slovenskej republiky predložil s rozporom.
Ministerstvo spravodlivosti Slovenskej republiky nesúhlasilo s navrhovaným znením článku I § 35, so znením  čl. V a s návrhom novely zákona č. 328/1991 Zb. o konkurze a vyrovnaní v znení neskorších predpisov. Uvedené ustanovenia sú však nevyhnutné, ak sa má zabezpečiť aproximácia z hľadiska požiadaviek Európskej únie na zosúladenie postupov v oblasti platobných systémov a v oblasti systémov prevodov a zúčtovania cenných papierov. 
	Legislatívna rada vlády Slovenskej republiky na svojom 172. rokovaní dňa 2. apríla 2002 akceptovala stanovisko predkladateľov a odporučila predložiť návrh zákona na rokovanie vlády Slovenskej republiky v znení navrhovanom predkladateľmi.
Prijatie návrhu zákona o platobnom styku nemá dopad na štátny rozpočet, o čom svedčí vyjadrenie vecne príslušného útvaru Ministerstva financií Slovenskej republiky, ktoré tvorí jednu z príloh tejto predkladacej správy. Prijatie návrhu zákona o platobnom styku nemá dopad ani na zamestnanosť a nie sú s ním spojené ani environmentálne dopady
Predmetný návrh zákona bol predložený na prerokovanie Rade hospodárskej a sociálnej dohody Slovenskej republiky v súlade s jej plánom práce na rok 2002. Rada hospodárskej a sociálnej dohody Slovenskej republiky predmetný návrh zákona na svojom  rokovaní dňa 25. marca 2002  zobrala na vedomie.